
Riżoluzzjoni tal-Parlament Ewropew dwar id-deċiżjoni tal-Ġappun li jerġa' jibda l-kaċċa għall-balieni fl-istaġun 2015–2016
(2016/2600(RSP))
Il-Parlament Ewropew,
–
wara li kkunsidra l-moratorju internazzjonali fuq il-kaċċa kummerċjali għall-balieni, iddikjarat mill-Kummissjoni Internazzjonali dwar il-Kaċċa għall-Balieni,

–
wara li kkunsidra r-riżoluzzjoni tiegħu tal-25 ta' Ottubru 2012 dwar in-negozjati kummerċjali bejn l-UE u l-Ġappun
,

–
wara li kkunsidra r-Riżoluzzjoni 2014–5 dwar il-kaċċa għall-balieni b'permess speċjali (l-hekk imsejħa kaċċa għall-balieni għal skopijiet xjentifiċi), adottata mill-Kummissjoni Internazzjonali dwar il-Kaċċa għall-Balieni fil-65 laqgħa annwali tagħha fis-Slovenja fl-2014,

–
wara li kkunsidra s-sentenza tal-Qorti Internazzjonali tal-Ġustizzja tal-31 ta' Marzu 2014 fil-kawża li tikkonċerna l-kaċċa għall-balieni fl-Antartiku (l-Awstralja vs il-Ġappun: New Zealand intervenjenti),

–
wara li kkunsidra il-Pjan ta' Riċerka Ġappuniż għall-Programm Ġdid ta' Riċerka Xjentifika dwar il-Balieni fl-Oċean Antartiku (NEWREP-A),

–
wara li kkunsidra l-mistoqsijiet lill-Kunsill u lill-Kummissjoni dwar id-deċiżjoni tal-Ġappun li jerġa' jibda l-kaċċa għall-balieni fl-istaġun 2015–2016 (O-000058/2016 – B8-0702/2016 u O-000059/2016 – B8-0703/2016),

–
wara li kkunsidra l-Artikoli 128(5) u 123(2) tar-Regoli ta' Proċedura tiegħu,

A.
billi l-Kummissjoni Internazzjonali dwar il-Kaċċa għall-Balieni (IWC) pprojbiet il-kaċċa kummerċjali għall-balieni ta' kull speċi ta' baliena kbira fl-1982, u billi din il-projbizzjoni daħlet fis-seħħ fl-1986;

B.
billi l-Ġappun, minkejja din il-projbizzjoni internazzjonali, kompla l-kaċċa għall-balieni taħt diversi pretenzjonijiet mhux ġustifikati, inklużi wħud xjentifiċi, u bejn id-dħul fis-seħħ tal-projbizzjoni fl-1986 u l-2008/2009 l-Ġappun qatel aktar minn 17 000 baliena
; 

C.
billi l-attivitajiet tal-kaċċa għall-balieni li għadhom qed jitwettqu minn xi pajjiżi jistgħu jikkawżaw tbatija enormi u fit-tul lil annimali individwali u jheddu l-istatus ta' konservazzjoni tal-popolazzjonijiet tal-balieni b'mod ġenerali;

D.
billi l-Qorti Internazzjonali tal-Ġustizzja (QIĠ), fis-sentenza tagħha tal-31 ta' Marzu 2014, irrifjutat il-programm ta' kaċċa xjentifika għall-balieni tal-Ġappun u kkunsidrat li l-permessi speċjali mogħtija mill-Ġappun biex jinqatlu, jittieħdu u jiġu pproċessati l-balenotteri kbar mbaċċa, il-balieni tal-gwienaħ kbar u l-balenotteri żgħar tal-Antartiku ma jaqgħux taħt il-kamp ta' applikazzjoni tal-Artikolu VIII, paragrafu 1, tal-Konvenzjoni Internazzjonali dwar ir-Regolazzjoni tal-Kaċċa għall-Balieni, u ma jikkonformawx mal-obbligi tal-Ġappun taħt diversi paragrafi tal-Iskeda mehmuża mal-Konvenzjoni Internazzjonali dwar ir-Regolazzjoni tal-Kaċċa għall-Balieni;

E.
billi, minkejja din is-sentenza tal-QIĠ, il-Ġappun, wara interruzzjoni fl-2014, reġa' beda l-attivitajiet tal-kaċċa għall-balieni fl-2015 taħt il-Pjan ta' Riċerka tiegħu għall-Programm Ġdid ta' Riċerka Xjentifika dwar il-Balieni fl-Oċean Antartiku (NEWREP-A);

F.
billi, taħt il-Programm NEWREP-A, il-Ġappun qed jippjana li jikkaċċja total ta' 3 996 balenottera żgħira matul perjodu ta' 12-il sena;

G.
billi l-bord espert tax-xjentisti tal-Kummissjoni Internazzjonali dwar il-Kaċċa għall-Balieni, li kkunsidra u rreveda n-NEWREP-A, ikkonkluda li l-proposta ma turix il-ħtieġa għal kampjuni letali biex jinkisbu l-objettivi ddikjarati;

H.
billi l-Kummissjoni, il-Kunsill u l-Parlament Ewropew jappoġġjaw iż-żamma tal-moratorju globali fuq il-kaċċa kummerċjali għall-balieni u projbizzjoni tal-kummerċ internazzjonali ta' prodotti li ġejjin mill-balieni, jimpenjaw ruħhom biex iwaqqfu l-hekk imsejħa kaċċa xjentifika għall-balieni u jappoġġjaw l-għażla ta' reġjuni sostanzjali fl-oċeani u fl-ibħra bħala santwarji li fihom il-kaċċa għall-balieni hija pprojbita b'mod indefinit;

I.
billi l-UE u l-Istati Membri tagħha kkritikaw lill-Ġappun talli kompla bl-attivitajiet u talli ma qiesx b'mod suffiċjenti l-gwida li tinsab fl-opinjoni tal-QIĠ tal-2014; billi f'Diċembru 2015 huma ngħaqdu man-New Zealand f'passi kontra l-Gvern tal-Ġappun; 

J.
billi n-negozjati dwar il-Ftehim ta' Kummerċ Ħieles bejn l-UE u l-Ġappun tniedu uffiċjalment fil-25 ta' Marzu 2013;

K.
billi l-politiki kummerċjali għandhom, fost l-oħrajn, iservu bħala mezz sabiex jittejbu r-rispett għad-drittijiet tal-bniedem, il-benesseri tal-annimali u l-ħarsien tal-ambjent, inkluż il-ħarsien ta' mammiferi marini;

1.
Jitlob lill-Ġappun iwaqqaf l-attivitajiet tiegħu kollha tal-kaċċa għall-balieni;

2.
Jistieden lill-Kummissjoni u lill-Kunsill iħeġġu lill-Ġappun, fil-kuntest tan-negozjati li għaddejjin bħalissa dwar il-Ftehim ta' Kummerċ Ħieles bejn l-UE u l-Ġappun, josserva l-obbligi internazzjonali tiegħu fir-rigward tal-ħarsien tal-mammiferi tal-baħar;

3.
Jiddikjara li, sakemm il-Ġappun ikompli bl-attivitajiet tal-kaċċa għall-balieni tiegħu, dan jikkostitwixxi raġuni oħra biex ma jingħatax il-kunsens għall-konklużjoni tal-Ftehim ta' Kummerċ Ħieles bejn l-UE u l-Ġappun;

4.
Iħeġġeġ lill-Kunsill u lill-Kummissjoni, meta jkunu qed ifasslu pożizzjoni komuni aġġornata tal-UE dwar il-kaċċa għall-balieni wara s-66 laqgħa tal-Kummissjoni Internazzjonali dwar il-Kaċċa għall-Balieni f'Ottubru 2016, biex jieħdu approċċ li jkun tal-anqas prekawzjonarju daqs il-pożizzjoni komuni attwali (id-Deċiżjoni tal-Kunsill li tistabbilixxi l-pożizzjoni li għandha tiġi adottata f'isem l-Unjoni Ewropea, fir-rigward ta' materji li jaqgħu fil-kompetenza tagħha, fit-tliet laqgħat li jmiss tal-Kummissjoni Internazzjonali dwar il-Kaċċa għall-Balieni – 2011/0221(NLE));

5.
Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u lill-Gvern u l-Parlament tal-Ġappun.

� ĠU C 72 E, 11.3.2014, p. 16.

